stanford-oval/wikipedia huggingface dataset:
El Mal Querer

El Mal Querer (בעברית: הרצון הרע) הוא אלבום האולפן השני של הזמרת-יוצרת הספרדייה, רוסליה. הוא יצא לאור ב-2 בנובמבר 2018 תחת הוצאת קולומביה רקורדס.
רקע והוצאה

רוסליה, למרות שלמשפחתה אין קשר לאנדלוסיה או לפלמנקו, גילתה את מוזיקת הפלמנקו דרך אנשים שהיו מאזינים לה בפארק בו הייתה מבקרת, שם התנגנה מוזיקה אנדלוסית לצד ז'אנרים אחרים. זה עורר את אהבתה לפלמנקו, והיא החלה ללמוד ולבצע פלמנקו מגיל 13. אלבום הבכורה שלה, Los Ángeles, שיצא בשנת 2017, כלל שירי פלמנקו מופשטים עם עיבודים מינימליסטיים. האלבום זכה לשבחי המבקרים ותויג כ"אינדי פלמנקו" או "היפסטרי" בשל השילוב שלו בין פלמנקו מסורתי ואלמנטים של מוזיקה אלטרנטיבית. האלבום בילה 55 שבועות לא רצופים במצעד המכירות הספרדי. מלבד עבודותיה כסולנית, רוסליה שיתפה פעולה עם סי טנגנה ברצועה "Antes de morirme", שהפכה ללהיט רדום. "Brillo", שיתוף הפעולה של רוסליה עם ג'יי באלווין, למרות שלא זכה לקידום כסינגל, צבר פופולריות והפך לאחד השירים שהתקבלו הכי טוב מאלבומו של ג'יי באלווין, Vibras.
תהליך ההקלטה של האלבום החל בסוף 2016 כאשר רוסליה עבדה על פרויקט סיום התואר שלה עבור מכללת קטלוניה למוזיקה. היא שיתפה פעולה עם המוזיקאי הספרדי אל גווינצ'ו ופיתחה את הקונספט של האלבום עם חברתה פרן אצ'גאריי, תוך שהיא שואבת השראה מהרומן האוקסיטני האנונימי, "פלמנקה", כדי לעצב את קו העלילה של האלבום. כל שיר באלבום מייצג פרק מהסיפור המסופר ברומן. למרות היותה אמנית עצמאית עם משאבים מוגבלים, רוסליה השקיעה סכום משמעותי מכספה בפרויקט, ואף הסתכנת בפשיטת רגל. היא הייתה נחושה ליצור ייצוג אישי ואותנטי של המסורת שאליה הייתה אובססיבית. האלבום הוקלט ברובו בדירתו של אל גווינצ'ו בברצלונה באמצעות ציוד בסיסי כמו מחשב, מיקרופון וממשק אודיו.
רוסליה בחרה בגישה ייחודית לחשוף את פרטי אלבומה על ידי הצגתו על מסך ענק בכיכר טיימס, אחד מיעדי התיירות הפופולריים ביותר בניו יורק. רוסליה שיתפה סרטון בטוויטר המציג את עטיפת האלבום, הכוללת תמונה שלה בזרועות שלובות ולובשת טוניקה לבנה. התמונה המסתובבת חושפת גם את תאריך יציאת האלבום, שנקבע ל-2 בנובמבר 2018. כדי להבטיח למעריצים שלא מדובר במתיחה, רוסליה העלתה מאוחר יותר סרטון נוסף שבו היא נראית מקליטת את עצמה עם הטלפון הנייד שלה, ומביעה את התרגשותה מחשיפת החדשות.
ב-2 בנובמבר 2018 הוציאה רוסליה את אלבומה השני, El mal querer, שזכה לתשומת לב עולמית משמעותית. רוסליה עבדה באופן עצמאי על האלבום, ללא גיבוי של חברת תקליטים כלשהי.
קידום

סינגל הבכורה מתוך האלבום, "Malamente", יצא לאור ב-30 במאי 2018 ונכנס למצעד הספוטיפיי הספרדי למקום ה-28. הוא גם הגיע למקום הראשון ביוטיוב ספרד עם כמעט 800,000 צפיות זמן קצר לאחר יציאתו.
הסינגל השני מתוך האלבום, "Pienso En Tu Mirá", יצא לאור ב-24 ביולי 2018 וייצב את רוסליה כאייקון פמיניסטי, שכן השיר נחשב להצהרה נגד אלימות מגדרית.
לקידום האלבום, יצאה רוסליה לסיבוב ההופעות "El Mal Querer Tour" שהוא סיבוב ההופעות השני שלה. סיבוב ההופעות כלל הופעות רבות בערים שונות, כולל וירג'יניה ביץ', טורונטו, ברצלונה, בילבאו ופריז, בין היתר.
הרכב האלבום

האלבום מרחיב את החזון האמנותי של רוסליה, ומשלב אלמנטים של פלמנקו בתוך הפקת פופ. בעוד שהסאונד של האלבום נקשר למוזיקת טראפ, הוא משלב ז'אנרים עכשוויים שונים עם פלמנקו. האלבום כולל שימוש במערכת התופים Roland TR-808 (אנ') שנפוצה במוזיקת טראפ, לצד מחיאות פלמנקו מסורתיות בתור כלי הקשה.
הרכב האלבום > קונספט

מגזין המוזיקה "רולינג סטון" בחר באלבום לאלבום הקונספט העשירי הטוב ביותר בהיסטוריה. המגזין דירג את Good Kid, M.A.A.D City של קנדריק לאמאר כיצירה הקונספטואלית הטובה ביותר, והרשימה כוללת גם אלבומים כמו American Idiot של גרין דיי, The Wall של פינק פלויד, Tommy של The Who, ‏The Black Parade של My Chemical Romance ו-In the Wee Small Hours של פרנק סינטרה בעשירייה הפותחת. הסקירה ציינה לטובה את יכולתה של רוסליה ללכוד את העוצמה והדרמה של יחסי האהבה הרעילים המתוארים באלבום, בהשראת הרומן האוקסיטני מהמאה ה-13, "פלמנקה". היא גם מעריכה את השילוב של R&B, היפ הופ, האפקטים הקוליים ומוזיקה ספרדית מסורתית, בהשפעת ההכשרה האקדמית של רוסליה ב-ESMUC. לפי המגזין, כל שיר באלבום מייצג פרק אחר מאותו רומן. זה מתחיל עם "Malamente", שמרמז על האפלה של סיפור האהבה, ואחריו הזעם של "De aquí no sales", המזוהה עם חלומות הזייתיים יותר ואפקטים קוליים של אופנוע, והכאב של "Bagdad", שמעצים את הכעס של המאזין. האלבום מסתיים ב"A ningún hombre", פואמה לירית של עצמאות ושחרור נשי. הביקורת גם מציינת שהאלבום מציג את התהפוכות הרגשיות של אישה נשואה המדוכאת על ידי קנאתו של הגבר, מנוכרת ובסופו של דבר משתחררת ממערכת היחסים. רוסליה מעניקה מוטו לכל יצירה, מ"מופת" ועד ל-"כוח". עם זאת, המבחר המטאפורי של המלודרמה הזו לא תמיד ברור למאזין, ועמוס בדימויים מהמאה ה-13, שרוסליה ציינה כהשראה שלה. התחכום הלירי, שרחוק מהסלנג העכשווי מרחיק את הסיפור מההווה. עם זאת, הסקירה מתארת את האלבום כיוצא דופן, כשרוסליה צועדת במיומנות על חבל דק.
האלבום זכה לשבחים על הקוהרנטיות הרעיונית והמבנית שלו, כשלכל שיר ומילים יש משמעות מכוונת.
עטיפת האלבום, שנוצרה על ידי פיליפ קוסטיק, מציגה תמונה של רוסליה מרחפת על עננים, עירומה וזרועותיה פרושות, לובשת שכמייה לבנה וממוסגרת בכתר מוזהב. לדימויים יש צביון דתי, ועיצובם דומה לסגנון של קלפי טארוט.
ביקורות

האלבום זכה לשבחי ביקורת נרחבים על מקוריותו וגישתו הנסיונית בז'אנרים שונים של מוזיקה. את הצלחת האלבום אפשר לייחס לסאונד הייחודי שלו, לקולה הכובש והנוכחות הבימתית של רוסליה ולאופיו הרעיוני של האלבום, שבו כל שיר תורם לנרטיב הכולל. האלבום קיבל ציון של 89 מתוך 100 באתר Metacritic.
בביקורת שהתפרסמה במגזין "הגרדיאן", האלבום תואר כבעל כפוטנציאל רב עוצמה ומורכב, שמציג את הכישרון של רוסליה כאמנית חדשה ואדירה. האלבום בולט בזכות השילוב שלו של פלמנקו, פופ לטיני, R&B ואלמנטים אלקטרוניים. המבקר משבח את השירה העוצמתית והמרגשת של רוסליה, ומציין את סגנונה הווקאלי הייחודי שהושפע מהמוזיקה המזרח תיכונית. אופיו הניסיוני וההרפתקני של האלבום בולט, כששיתוף פעולה עם המפיק אל גווינצ'ו מוסיף לסאונד החקרני שלו. למרות היותו אלבום קונספט, העוצמה של המוזיקה מתעלה על מחסומי השפה, ומושכת את המאזינים ללא קשר להבנתם את הספרדית. הסקירה מסתיימת בקביעה שהאלבום משמש ככרטיס ביקור לאמנית ייחודית ומוכשרת, המבדיל את רוסליה מנוף הפופ הלטיני הנוכחי.
בסקירה שהתפרסמה ב"פיצ'פורק", דנו במושג "הבס הגלובלי" ובהשפעתו על שימור הייחודיות של תרבויות מוזיקה מקומיות אל מול ההומוגניות. היא מציגה את האלבום כדוגמה מוצלחת לגישור על הפער בין פלמנקו, היסטוריה קטלאנית ו-R&B עכשווי. האלבום זוכה לשבחים על שילוב חלק של המלודרמה האופיינית לפלמנקו עם סיפור קורע לב וסימפולים של ג'סטין טימברלייק וארתור ראסל. המבקר מדגיש את יכולתה של רוסליה לשמור על הידע שלה באמנות קלאסית מלימודיה, תוך שילוב סינת'ים מבריקים, סווינג היפ-הופ ומרכיבים עממיים. הנרטיב של האלבום מבוסס על רומן מהמאה ה-13, ויכולותיה הווראליות של רוסליה ראויים לשבח. בסך הכל, האלבום מתואר כמרגש, מולחן בלהט ובולט במסורת הבס העולמית כמו גם בתחום הפופ והניסיוני.
ביקורות > שבחים ופרסים

רוסליה עשתה היסטוריה בטקס פרסי הגראמי הלטיני כשזכתה בשני פרסים על הסינגל "Malamente" מתוך חמש מועמדויות, ובכך הפכה לאמנית הספרדית עם מספר פרסי הגראמי הלטיני הגבוה ביותר עבור יצירה אחת. נינה פסטורי, רוסריו פלורס ומאלה רודריגז זכו גם כן במספר פרסי גראמי לטיני, אך למהדורות או אלבומים שונים.
רשימת רצועות

| El Mal Querer> מס' | El Mal Querer> שם | El Mal Querer> כותב(ים) | El Mal Querer> מפיק | El Mal Querer> משך | El Mal Querer>  | El Mal Querer>  | El Mal Querer>  | El Mal Querer>  | El Mal Querer>  |
| --- | --- | --- | --- | --- | --- | --- | --- | --- | --- |
| 1. | Malamente (Cap.1: Augurio)   | פבלו דיאז רייקסה, רוסליה וילה טובייה ואנטון אלוורז אלפרו | אל גווינצ'ו ורוסליה | 2:30 |  |  |  |  |  |
| 2. | Que No Salga La Luna (Cap.2: Boda)   | פבלו דיאז רייקסה, רוסליה וילה טובייה, אנטוניו גאיארדו מולינה, אנטון אלוורז אלפרו וניקולס סאנצ'ז אורטגה | אל גווינצ'ו ורוסליה | 4:29 |  |  |  |  |  |
| 3. | Pienso En Tu Mirá (Cap.3: Celos)   | פבלו דיאז רייקסה, רוסליה וילה טובייה ואנטון אלוורז אלפרו | אל גווינצ'ו ורוסליה | 3:13 |  |  |  |  |  |
| 4. | De Aquí No Sales (Cap.4: Disputa)   | פבלו דיאז רייקסה, רוסליה וילה טובייה ואנטון אלוורז אלפרו | אל גווינצ'ו ורוסליה | 2:24 |  |  |  |  |  |
| 5. | Reniego (Cap.5: Lamento)   | פבלו דיאז רייקסה, רוסליה וילה טובייה, דומיניו פובליקו וחסוס קרמונה גונזלז | אל גווינצ'ו ורוסליה | 3:28 |  |  |  |  |  |
| 6. | Preso (Cap.6: Clausura)   | פבלו דיאז רייקסה, רוסליה וילה טובייה, פראן אצ'גרי ורוסי דה פלמה | אל גווינצ'ו ורוסליה | 0:40 |  |  |  |  |  |
| 7. | Bagdad (Cap.7: Liturgia)   | פבלו דיאז רייקסה, רוסליה וילה טובייה, אנטון אלוורז אלפרו,ג'סטין טימברלייק, לטיסיה סאלה בופיל, לואיז טרוקל, סקוט סטורץ' וטימות'י מוזלי | אל גווינצ'ו ורוסליה | 3:02 |  |  |  |  |  |
| 8. | Di Mi Nombre (Cap.8: Éxtasis)   | פבלו דיאז רייקסה, רוסליה וילה טובייה, אנטון אלוורז אלפרו ודומיניו פובליקו | אל גווינצ'ו ורוסליה | 2:42 |  |  |  |  |  |
| 9. | Nana (Cap.9: Concepción)   | פבלו דיאז רייקסה, רוסליה וילה טובייה ודומיניו פובליקו | אל גווינצ'ו ורוסליה | 3:17 |  |  |  |  |  |
| 10. | Maldición (Cap.10: Cordura)   | פבלו דיאז רייקסה, רוסליה וילה טובייה, אנטון אלוורז אלפרו, ארתור ראסל ודומיניו פובליקו | אל גווינצ'ו ורוסליה | 2:55 |  |  |  |  |  |
| 11. | A Ningún Hombre (Cap.11: Poder)   | פבלו דיאז רייקסה, רוסליה וילה טובייה ואנטון אלוורז אלפרו | אל גווינצ'ו ורוסליה | 1:34 |  |  |  |  |  |
| משך כולל: | משך כולל: | משך כולל: | משך כולל: | 30:18 |  |  |  |  |  |
מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |
| --- | --- | --- |
|  ארצות הברית | בילבורד 200 | – |
|  ארצות הברית | מצעד אלבומי הפופ הלטיניים | 1 |
|  ארצות הברית | מצעד האלבומים הלטיניים | 10 |
|  הולנד | מצעד 100 האלבומים ההולנדיים | 95 |
|  ולוניה | אולטראטופ 40 | 138 |
|  ספרד | PROMUSICAE | 1 |
|  פורטוגל | מצעד האלבומים הפורטוגזי (AFP) | 20 |
|  פלנדריה | אולטראטופ 50 | 76 |
|  שווייץ | המצעד השווייצרי | 56 |
מיקומי שיא > מצעדי סוף שנה

|   ‏‏‏  2018> מדינה |   ‏‏‏  2018> מצעד |   ‏‏‏  2018> מיקום שיא |
| --- | --- | --- |
|  ספרד | PROMUSICAE | 5 |
|   ‏‏‏  2019> מדינה |   ‏‏‏  2019> מצעד |   ‏‏‏  2019> מיקום שיא |
| --- | --- | --- |
|  ארצות הברית | בילבורד 200 | – |
|  ארצות הברית | מצעד האלבומים הלטיניים | 72 |
|  ספרד | PROMUSICAE | 4 |
|   ‏‏‏  2020> מדינה |   ‏‏‏  2020> מצעד |   ‏‏‏  2020> מיקום שיא |
| --- | --- | --- |
|  ספרד | PROMUSICAE | 29 |
|   ‏‏‏  2020> מדינה |   ‏‏‏  2020> מצעד |   ‏‏‏  2020> מיקום שיא |
| --- | --- | --- |
|  ספרד | PROMUSICAE | 66 |
תארים

| מדינה | תואר | עותקים |
| --- | --- | --- |
| ספרד ספרד (PROMUSICAE) | פלטינה 3× | 120,000 |
ביאורים

↑  "הבס הגלובלי" הוא שם כולל המקיף מגוון רחב של סגנונות מוזיקה אלקטרונית המושפעים מתרבויות וז'אנרים שונים מרחבי העולם.
הערות שוליים

1 2 3 4 5 6 7  Rosalía: un terremoto de la música global que nació de una tesis de grado, web.archive.org, ‏12 ביולי 2021
1 2 3 4  Rosalía, número 1 en Youtube España con 'Malamente' y en los virales de Spotify con 'Brillo', jenesaispop.com, ‏2 באפריל 2019
1 2 3 4  Rosalía revela la portada y la fecha de publicación de 'El mal querer' con un anuncio en Times Square, jenesaispop.com, ‏13 בספטמבר 2018 (בספרדית)
1 2  Grammy Latinos 2018: Rosalía arrasa con ' Malamente', La Vanguardia, ‏2018-11-16 (בספרדית)
↑  Fotos: 'El Mal Querer', la gira de Rosalía | Cultura | EL PAÍS, web.archive.org, ‏2021-12-06
↑  Sílvia Marimon Molas, 'El mal querer' de Rosalía, el décimo mejor álbum conceptual de la historia, Ara en Castellano, ‏13 באוקטובר 2022 (בספרדית)
↑  Don Disturbios, Rosalía, entrevista en la revista Mondo Sonoro (2018), MondoSonoro, ‏2018-11-02 (בספרדית)
↑  Petridis, Alexis (2018-11-01). "Rosalía: El Mal Querer review – flamenco-pop star is a formidable new talent". The Guardian (באנגלית בריטית). ISSN 0261-3077. נבדק ב-2023-06-24.
↑  Condé Nast, Rosalía: El Mal Querer, Pitchfork (באנגלית אמריקאית)
↑  Música, El portal de, EL MAL QUERER - Rosalía | EPDM (באנגלית אמריקאית), נבדק ב-2023-06-23
| רוסליה |
| --- | --- | --- |
| דיסקוגרפיה | דיסקוגרפיה |  |
| אלבומי אולפן | Los Ángeles • El Mal Querer • Motomami |  |
| מיני-אלבומים | RR |  |
| סינגלים | "Catalina"‏ • "De Plata"‏ • "Aunque es de noche"‏ • "Malamente"‏ • "Pienso en tu mirá"‏ • "Di mi nombre"‏ • "Bagdad"‏ • "De aquí no sales"‏ • "Con altura"‏ • "Aute Cuture"‏ • "Milionària"‏ • "Yo x Ti, Tu x Mi"‏ • "A Palé"‏ • "Juro Que"‏ • "TKN"‏ • "Lo Vas a Olvidar"‏ • "La Noche de Anoche"‏ • "Linda"‏ • "La Fama"‏ • "Saoko"‏ • "Chicken Teriyaki"‏ • "Despechá"‏ • "El Pañuelo"‏ • "Besos Moja2"‏ • "LLYLM" • "Beso" • "Tuya" |  |
| השתתפות בסינגלים | "Antes de morirme" • "Barefoot in the Park" • "Highest in the Room (Remix)" • "KLK" • "Relación (Remix)" |  |
| סינגלים שיווקים | "Dolerme"‏ • "Blinding Lights (remix)"‏ • "Hentai" |  |
| סיבובי הופעות | El Mal Querer Tour • Motomami World Tour |  |
| 0 | 1 | 2 |
| --- | --- | --- |
| הקודם: 2018: לואיס מיגל – ¡México Por Siempre! | פרס הגראמי הלטיני לאלבום השנה   2019: רוסליה – El Mal Querer  | הבא: 2020: נטליה לפורקייד – Un Canto por México, Vol. 1 |
| --- | --- |
בקרת זהויות :  MusicBrainz release group: bb525db3-81e4-4c05-b529-23fa05f35c12
אג'קס (קומיקס)

| --- | --- |

אג'קס השני, כפי שהופיע על עטיפת החוברת Deadpool #17 מיוני 1998. אמנות מאת וולטר מקדניאל
 סוג:  נבל-על
 הוצאה לאור:  מארוול קומיקס
 הופעה ראשונה:  אג'קס הראשון: Incredible Hulk #379 (מרץ 1991) פרנסיס: Deadpool #14 (מרץ 1998)
 יוצרים:  פיטר דייוויד ודייל קאוון בהשפעת איאס מהמיתולוגיה היוונית (הראשון) ג'ו קלי ו-וולטר מקדניאל (פרנסיס)
 גילום הדמות:  אד סקריין ("דדפול")
 מידע
 שם אמיתי:  לא ידוע פרנסיס פאני
 כינויים:  פרנקי, המשתתף, איש התהום (פרנסיס)
 סטטוס:  פעיל (אג'קס הראשון), לא פעיל (פרנסיס)
 גזע:  היבריד אנושי-אסגרדי (הראשון)
 כוחות:  ריפוי עצמי ותוחלת חיים ארוכה, כוח וסיבולת על-אנושיים באמצעות שלד חיצוני (הראשון) כוח, סיבולת וזריזות על-אנושיים, יכולת אינטואיציה מהירה, סיבולת גבוהה לכאב (פרנסיס)
 חבר בקבוצה:  פנתאון (הראשון)
 חבר לשעבר בקבוצה:  נשק אקס (פרנסיס)
 אזרחות:  הממלכה המאוחדת 
 דמויות קשורות
 אויבים:  דדפול, אקס-מן 
 
אג'קס (באנגלית: Ajax) הוא דמות בדיונית של נבל-על המופיעה בחוברות הקומיקס הענק הירוק ודדפול ביקום מארוול קומיקס. אג'קס הראשון הופיע לראשונה בחוברת Incredible Hulk #379 ממרץ 1991, ונוצר בידי הכותב פיטר דייוויד והמאייר דייל קאוון. אג'קס השני הופיע לראשונה בחוברת Deadpool #14 ממרץ 1998, ונוצר בידי הכותב ג'ו קלי והמאייר וולטר מקדניאל.
אג'קס הוא אלטר אגו אותו חלקו שתי דמויות - אג'קס הראשון ופרנסיס פאני. אג'קס הראשון הוא חבר בקבוצת "פנתאון" אשר חבריה מושפעים מגיבורי המיתולוגיה היוונית, ואילו אג'קס השני היה חבר בפרויקט נשק אקס. את דמותו של אג'קס השני מגלם בסרט הלייב אקשן "דדפול" השחקן והראפר אד סקריין.
ביוגרפיה בדיונית > אג'קס הראשון

שמו האמיתי של אג'קס הראשון לא ידוע, והוא מצאצאיו של אגממנון האלמותי אשר נקרא על שמו של איאס וגדל בטקסס. הוא הצטרף לקבוצת "פנתאון" של אגממנון לצד צאצאיו הנוספים של אגממנון אשר כולם נקראים על שמם של גיבורים מן המיתולוגיה היוונית - אכילס, אטלנטה, דלפי, הקטור, קסיופיאה, פאריס, פרסאוס, פרומתאוס ויוליסס. הוא נלחם בענק הירוק במפגשם הראשון של הקבוצה עמו, וליווה את הקבוצה בהובלת הענק השבוי להר המשמש כבסיסם, והובס בידי הענק בקרב גומלין כאשר הוא השתחרר. כאשר הענק הצטרף לפנתאון, אטלנטה עזרה לאג'קס להתפייס עמו.
ביוגרפיה בדיונית > פרנסיס פאני

פרט לכך שהיה חבר בסגל ההנהלה המקורי של צוות נשק אקס, דבר אינו ידוע על חייו הקודמים של אג'קס . בהופעתו הראשונה, הוא היה עוזרו של דוקטור קילברו בהוספיס אליו נשלחו סוכני ממשל כושלים, כשאחד מהם היה שכיר החרב וייד וילסון. במהלך שהותו כעוזרו של קילברו, האחרון מסיר את עצביו, ומשתיל בעורו שתלים המעניקים לו כוח על אנושי וזריזות גבוהה, דבר שהופך אותו ליריב עוצמתי אך מכריח אותו להיעזר בחליפת שאריון. לאחר מסכת התגרויות גדולה מצד וילסון, אג'קס קיבל אישור מד"ר קילברו להורגו. אג'קס החליט לענות את חברו של וילסון, המבצע המתת חסד על חברו הגוסס. בהתאם לחוקי ההוספיס הרג אג'קס  את וילסון בכך שעקר את ליבו ממקומו.
בהפעלה ראשונה של יכולת הריפוי העצמי שלו, וילסון מחדש את פעולת ליבו, אם כי שפיותו אובדת בתהליך זה. וילסון הזועם הורג לכאורה את אג'קס, ומאמץ את הכינוי דדפול. מאוחר יותר מתגלה כי אג'קס שרד, והוא חלק מצוות הניהול של נשק אקס הרודף אחר שאר חברי הפרויקט. אג'קס זוכה לנקמה ומענה את קילברו, אך מת שנית כשנופל מצוק. הוא שב פעם נוספת ורודף אחר דדפול, שהורס את בית שכנתו כדי להאט את התקדמותו. אג'קס לוכד את דדפול ואת קילברו, השופך דלי חומצה על ראשו של אג'קס ומצלק אותו. הוא רודף אחר דדפול עד לאגם, שם דדפול הורג אותו בכך שהוא זורק אותו לאגם ומנצל את התחשמלות שריונו כדי לשבור את מפרקתו.
כאשר הישות הקוסמית ליידי מוות נעלמה, אג'קס הוקם לתחייה והחל לצוד את דדפול ותאנוס, שיצאו למסע חיפושים בעקבותיה. הוא איתר אותו בחלליתו של תאנוס הטיטאן המטורף, אשר חבר לדדפול נגד אג'קס והעיף אותו מחלליתו. הוא הובא חזרה לספינתו של תאנוס לצורכי עינויים. תאנוס ודדפול חשבו שמפיסטו הוא העומד מאחורי חטיפתה של מוות, ואג'קס הוקרב בריטואל פתיחת שער לגיהנום.
הערות שוליים

↑  Incredible Hulk #379
↑  Incredible Hulk #381-382
↑  Weapon X: First Class #2
↑  Deadpool #1-19
↑  Deadpool vs. Thanos #1
↑  Deadpool vs. Thanos #2
↑  Deadpool vs. Thanos #3
| אקס-מן |
| --- | --- | --- |
| גיבורי-על | אומגה סנטינל • אורורה • אייסמן • אינק • איש אקס • אליקסיר • אם • אנג'ל • אנול • ארמור • באנשי • בולט • בום-בום • בישופ • בלינג! • בלינק • בטסי בראדוק • ג'ובילי • ג'ין גריי • גמביט • דאזלר • דאסט • דרווין • דומינו • האבוק • האסק • הליון • המשוכפל • וולפסביין • וורפאת' • חיה • חפציבה • לונגשוט • מאגמה • מארוול גירל • מג'יק • דניאל מונסטאר • ליילה מילר • מסווה ופגיון • מרקורי • נורת'סטאר • נייטקרולר • הופ סאמרס • סאן-ספוט • סאנפייר • סברה • סורג' • סטורם • סטרונג גאי • סייג' • סייפר • סייקלופס • סיירין • פולאריס • פורג' • פיקסי • פנטומאקס • פרודיג'י • פרופסור אקס • אמה פרוסט • קיטי פרייד • פרנזי • צ'יימבר • קאנונבול • קארמה • קוואנון • קולוסוס • קוקיות סטפורד • קייבל • רוג • רוקסלייד • ריקטור • שאטרסטאר • ת'אנדרבירד |  |
| נבלי-על | אוולאנש • אומגה • אונסלוט • אפוקליפס • אקסודוס • באסטיון • בלה דונה בודרו • בלוב • ג'אגרנוט • דארק ביסט • הוד התפתחותו • ויד'ר • וולקן • טואד • לגיון • מאסטרמיינד • מגנטו • מימיק • מיסטיק • מיסטר סיניסטר • מכשפת השני • מלך הצללים • סאורון • סטרייף • סלנה • עזאזל • פיירו • מדלין פריור • טום קאסידי השחור • קוויקסילבר • קיווי בלאק • מיקאיל רספוטין • סבסטיאן שו |  |
| קבוצות גיבורי-על | אקס-מן החדשים (2004) • אקס-מן החדשים (2012) • אקס פורס • אקס פקטור • אקסקליבר • ג'נריישן אקס • המוטאנטים החדשים • אקס-טרמינייטורז |  |
| קבוצות נבלי-על | אחוות המוטאנטים • אקס-מן האפלים • הבוזזים • המטהרים • המשוטטים • השוליות • מועדון הלפייר • זקיפי הסנטינל • פלנקס • פרשי אפוקליפס |  |
| סיפורים ביקום אקס-מן | סאגת הפניקס האפלה • ימי עבר עתידי • האל אוהב, האדם הורג • טבח המוטאנטים • נפילת המוטאנטים • אג'נדת ההכחדה • שירת התליין • משיכות קטלניות • אמנת הפלנקס • עלייתו של אפוקליפס • עידן אפוקליפס • מבצע אפס סובלנות • התריסר • ערב ההשמדה • בית אם • עשירית • זן בסכנת הכחדה • תסביך משיח • אנו עומדים מופרדים • הייעוד הגלוי • מלחמת המשיח •  אוטופיה • אומת אקס • הביאה השנייה • פילוג • בריאה מחדש • אוונג'רס נגד אקס-מן • קרב האטום • מותו של וולברין • אוונג'רס ואקס-מן: הציר • מותו של אקס • הבלתי אנושיים נגד אקס-מן • המצוד אחר וולברין • אקס-מן: השמדה • שובו של וולברין • עידן איש האקס • בית אקס וכוחות אקס • אקס של חרבות • גאלת הלפייר • החיים והמיתות של וולברין • יום הדין • החטאים של סיניסטר |  |
| שונות | אדמנטיום • אימפריית השי'אר • החוק לרישום המוטאנטים • וירוס הירושה • כוח הפניקס • מוטאנטים • מורלוקים • משפחת סאמרס • נשק אקס • סטארג'אמרס |  |
| וולברין | ג'ון ריית' • לוגאן הזקן • לורה קיני • מאווריק (•) אומגה רד • גורגון • דאקן • הסמוראי הכסוף • ויילד צ'יילד • ליידי דת'סטרייק • סייברטות' |  |
| דדפול | אאוטלו • אלתיאה העיוורת • בוב, סוכן הידרה • ילדת הסנאי • סוכן אקס • סמור • קופיקאט (•) אג'קס • ברבור שחור |  |
| סרטי אקס-מן | אקס-מן • אקס-מן 2 • אקס-מן 3: המפלט האחרון • אקס-מן המקור: וולברין • אקס-מן: ההתחלה • וולברין • אקס-מן: העתיד שהיה • דדפול • אקס-מן: אפוקליפסה • לוגאן - וולברין • דדפול 2 • אקס-מן: הפניקס האפלה • המוטנטים החדשים |  |
| סדרות טלוויזיה | אקס-מן: סדרת האנימציה • אקס-מן: הדור הבא • וולברין והאקס-מן • לגיון • בעלי היכולות • אקס-מן 97 |  |
ז'אן-בטיסט דה לאמארק

| --- | --- |

 לידה:  1 באוגוסט 1744 Bazentin, פיקרדי, ממלכת צרפת 
 פטירה:  18 בדצמבר 1829 (בגיל 85) פריז, הרסטורציה 
 שם לידה:  Jean-Baptiste Pierre Antoine de Monet de Lamarck 
 ענף מדעי:  ביולוגיה
 מקום מגורים:  צרפת
 מקום קבורה:  בית הקברות מונפרנאס 
 מוסדות:  המוזיאון הלאומי להיסטוריה של הטבע 
 פרסים והוקרה:  אביר בלגיון הכבוד 
 בן או בת זוג:  Marie Anne Rosalie Delaporte (?–2 באוקטובר 1792)  Charlotte Reverdy (9 באוקטובר 1793–?)  Julie Mallet (27 במאי 1798–27 באוגוסט 1819) 
 צאצאים:  Auguste de Lamarck 
 תרומות עיקריות
 פיתח תורת התפתחות, הנקראת היום "לאמארקיזם"
 חתימה:   
 
ז'אן-בטיסט פייר אנטואן דה מונֶה, האביר דה לאמארק (בצרפתית: Jean-Baptiste Pierre Antoine de Monet, Chevalier de Lamarck;‏ 1 באוגוסט 1744 – 18 בדצמבר 1829) היה חוקר טבע צרפתי בולט במאה ה-19. ידוע כמפתח הלאמארקיזם – תורת התפתחות (במובן שונה מהמושג "אבולוציה" המוכר כיום). מהראשונים שהשתמשו במושג "ביולוגיה" במובן המודרני.
ביוגרפיה

ז'אן-בטיסט דה לאמארק נולד ב-1 באוגוסט 1744 בכפר בזנטן לה-פטי (Bezantin le-Petit) שבצפון צרפת. הוא היה הצעיר מבין 11 אחים ונצר למשפחה בעלת מסורת צבאית ארוכת שנים; אחיו הבכור נהרג בקרב במצור על ברחן אופ זום (1747) (אנ'), ושני אחים נוספים היו עדיין במהלך שירותם הצבאי כשהיה לאמארק בשנות העשרה לחייו. בשנת 1756, בגיל 12, החל ללמוד בבית ספר תאולוגי ישועי באמיין (Amiens). ב-1761, לאחר מות אביו, הצטרף לצבא הצרפתי אשר לחם בגרמניה (מלחמת שבע השנים); בקרב הראשון שבו השתתף זכה לאות גבורה וקודם לדרגת קצין. לאחר הכרזת השלום בין צרפת למדינות גרמניה ב-1763, שירת לאמארק במוצבים בדרום צרפת, עד שנפצע בתאונה ונאלץ לעזוב את הצבא.
עם שחרורו מהצבא החל לעבוד כפקיד בנק בפריז, ולאחר שצבר את הממון הדרוש החל בלימודי רפואה, שבהם התמיד במשך ארבע שנים. בזמן לימודי הרפואה פיתח עניין רב במוזיקה. אולם התחום שאליו נמשך יותר מכול היה הבוטניקה, שאותה למד בגני המלך בפריז, ששימשו כמרכז ללימודי רפואה ולחקר הטבע. לאמארק בלט מאוד בלימודיו, ואף זכה לתמיכה רבה מז'ורז'-לואי לקלרק דה בופון (מדען צרפתי מהמובילים בתקופתו, מחבר היצירה המקיפה "ההיסטוריה של הטבע"), שסייע לו בין היתר להתקבל לאקדמיה הצרפתית למדעים.
ב-1778 פרסם לאמארק את ספרו "פרחי צרפת" (Flore Française) בשלושה כרכים. הספר זכה להערכה מקצועית רבה, אשר הקנתה למחברו משרה כעוזר בוטניקאי בגני המלך. משרה זו לא הקנתה ללאמארק ביטחון כלכלי, ולמרות זאת, תוך שהוא חי בדוחק, הוא החזיק בה עד 1793. בשנה זו, לאחר הוצאתם להורג של לואי ה-16 ומארי אנטואנט, עברו הגנים הבוטניים המלכותיים ארגון מחדש ונקראו 'המוזיאון הלאומי להיסטוריה של הטבע' (Muséum National d'Histoire Naturelle) שכלל גם את ה"ז'רדן דה פלאנט". בראש המוזיאון עמדו שנים-עשר פרופסורים משנים-עשר תחומים מדעיים שונים, ולאמארק מונה לפרופסור האחראי להיסטוריית החרקים והתולעים - תחום יצורים עצום אשר היה תחת אחריותו. חקר חסרי החוליות שימש ללאמארק מקור נרחב לידע ולמחקר שגרר אחריו פרסום ספרים רבים.
בשנת 1801 פרסם את ספרו "מערכת בעלי החיים חסרי החוליות" (Système des Animaux sans Vertèbres) ובשנת 1809 פרסם את ספרו "פילוסופיה זואולוגיה" (Philosophie Zoologique) ובו טבע לראשונה את המושג "ביולוגיה" כחקר היווצרות החיים והחוקים שעל פיהם הם פועלים, בספר זה אף הציג לראשונה את רעיונותיו האבולוציונים, אשר נקראו בפיו "תורת ההתפתחות" וכיום מכונים "לאמארקיזם". בין השנים 1815 ל-1822 פרסם את כרכי ספרו, "ההיסטוריה הטבעית של בעלי החיים חסרי החוליות" (Histoire Naturelle des Animaux sans Vertèbres) בו הציג את סיווגו של חסרי החוליות, סיווג מתקדם הרבה יותר מזה שהיה קיים בתקופה. הוא הפריד את קבוצות הסרטנים (Crustaceans), העכבישניים (Arachnids) והתולעים (Annelids) מהמשפחה הגדולה שהיו שייכים אליה קודם - החרקיים (Insecta).
למרות עבודתו המדעית החשובה לא זכה לאמארק במהלך חייו לכבוד לו זכו עמיתיו כדוגמת בופון וקיוויה (Georges Cuvier). האחרון אף התנגד לתאוריה האבולוציונית שהועלתה על ידי לאמארק והשתמש בכוחו הפוליטי כדי לטעון נגדה. חייו של לאמארק לוו תמיד במאבק בעוני. זאת ועוד, ב-1818, איבד לאמארק את ראייתו ובילה את שנותיו האחרונות כעיוור אשר נתמך על ידי בנותיו. ב-18 בדצמבר 1829, נפטר לאמארק ונקבר בהלוויה צנועה בקבר מושכר. לאחר חמש שנות קבורה הועברה גופתו ממקום קבורתה המקורי וכיום, מקום קבורתו לא נודע.